**

Y Bwrdd a’r Weithrediaeth Datganiad o Berthynas

# **Ymrwymiad**

## Mae Prifysgol Metropolitan Caerdydd yn sefydliad uchelgeisiol, uchel ei berfformiad. Yn sylfaen i’w llwyddiant y mae Bwrdd a Gweithrediaeth gadarn sy’n cydweithio i gyflawni nodau’r Brifysgol.

## Sylfaen y berthynas rhyngom yw ymddiriedaeth a pharch tuag at ein gilydd, ac ymrwymiad ar y cyd i werthoedd y Brifysgol, sef creadigrwydd, arloesi, cynwysoldeb ac ymddiriedaeth, ac ymddygiadau arweinyddiaeth, dewrder, atebolrwydd ac ystwythder. Bydd y Bwrdd a’r Weithrediaeth yn gweithio mewn partneriaeth i sicrhau llwyddiant y Brifysgol i’n myfyrwyr, ein staff ac i’r gymuned rydym ni’n ei gwasanaethu.

# **Meithrin a chynnal perthynas effeithiol**

# Mae’r berthynas rhwng y Bwrdd a Gweithrediaeth y Brifysgol wedi’i seilio ar yr egwyddorion canlynol:

# 2.1 Mae’r Bwrdd a’r Weithrediaeth yn cynnal eu cylch gwaith a’u cyfrifoldebau ei gilydd. Mae’r llinellau terfyn rhwng rolau Anweithredol a Gweithredol yn cael eu deall a’u parchu.

## 2.2 Mae sylfeini Prifysgol ddynamig, effeithiol a chynhwysol wedi’u hadeiladu ar gefnogaeth gilyddol y Bwrdd a’r Weithrediaeth. Trwy gydweithio mewn partneriaeth, mae’r ddau ohonynt yn gyfrifol ar y cyd am lynu at werthoedd y Brifysgol – a’u harddangos.

## 2.3 Mae cyfrifoldebau penodol y Bwrdd Llywodraethwyr, gan gynnwys y cyfrifoldebau hynny na ellir eu dirprwyo, wedi’u cyflwyno yn Offeryn ac Erthyglau Llywodraethu’r Brifysgol.

## 2.4 Mae’r Bwrdd, ar y cyd â’r Weithrediaeth, yn datblygu Diben a Strategaeth y Brifysgol ac yn sicrhau eu bod yn cyd-fynd â chenhadaeth ddinesig y Brifysgol, fel y’i disgrifir yn yr Offeryn a’r Erthyglau Llywodraethu. Mae’r Bwrdd yn craffu ar y Weithrediaeth, ei herio a’i chefnogi, ac yn sicrhau bod dulliau priodol ar waith ar gyfer stiwardiaeth ariannol, cydymffurfio deddfwriaethol a chyflawni amcanion strategol y Brifysgol.

## 2.5 Mae prif ffocws y Bwrdd ar sicrhau bod gan y Brifysgol drefniadau effeithiol ar waith i gyflawni llywodraethiant da a lefelau uchel o sicrwydd i fodloni anghenion y Brifysgol, myfyrwyr, staff, y llywodraeth, rheoleiddwyr, partneriaid a rhanddeiliaid. Bydd y Weithrediaeth yn darparu’r wybodaeth atebolrwydd y mae ei hangen ar y Bwrdd i gyflawni ei rôl lywodraethu. Hefyd, y Bwrdd sy’n gyfrifol am osod cyfeiriad strategol y Brifysgol. Caiff cyfrifoldebau manwl eu dirprwyo i’r Is-ganghellor sydd, fel “Swyddog Atebol” y Brifysgol, â dyletswyddau arbennig sy’n benodol i’r rôl. Mae’r lefelau dirprwyo wedi’u disgrifio yn yr Erthyglau Llywodraethu. Mae’r Weithrediaeth yn ymrwymo i gynnal cyfathrebu agored a thryloyw gyda’r Bwrdd, i ddarparu adroddiadau perthnasol o ansawdd da ar gynnydd wrth weithredu’r strategaeth.

## 2.6 Y Weithrediaeth sy’n gyfrifol am ddarparu’r arweinyddiaeth strategol a’r rheolaeth weithredol ar y Brifysgol, gan weithredu’r strategaeth gytunedig. Galluogir ac ymddiriedir yn yr Is-ganghellor, sy’n arwain tîm Gweithrediaeth proffesiynol, gyda ffocws, i arwain a rheoli strategaeth, cyflawni gweithredol a pherfformiad y Brifysgol.

## 2.7 Mae’r Bwrdd a’r Weithrediaeth yn gwbl ymroddedig i fod yn agored ac yn dryloyw. Mae adroddiadau rheolaidd ar berfformiad y Brifysgol, a dogfennau allweddol y Bwrdd a’r Weithrediaeth, yn cael eu cyhoeddi ar fewnrwyd ac ar wefan y Brifysgol.

## 2.8 Mae’r Uwch Lywodraethwr Annibynnol a’r Is-ganghellor, mewn ymgynghoriad â Chadeirydd y Bwrdd, yn goruchwylio effeithiolrwydd perthynas y Bwrdd a’r Weithrediaeth.

# **Datblygiad y Bwrdd a’r Weithrediaeth**

## Mae prosesau cynhwysfawr ar gyfer sefydlu, hyfforddiant a datblygiad proffesiynol ar gael yn rheolaidd i holl aelodau’r Bwrdd a’r Weithrediaeth. Mae’r Bwrdd a’r Weithrediaeth yn ymrwymo i ddiwylliant o hunanasesu, perfformiad uchel, gwelliant parhaus a rhannu dysgu. Mae holl aelodau’r Bwrdd a’r Weithrediaeth yn cymryd rhan mewn proses arfarnu flynyddol ac, i lywodraethwyr, bydd yr arfarniadau hyn yn helpu i lywio hyfforddiant er mwyn mynd i’r afael ag anghenion hyfforddiant a datblygiad neu fylchau mewn gwybodaeth.

## Mae Rhaglenni Datblygu ar gyfer y Bwrdd a’r Weithrediaeth yn cynnwys sefydlu, cyrsiau hyfforddiant, a bod cymorth ar gael i lywodraethwyr (gan gynnwys briffiau ar waith y Brifysgol a chyfarfodydd cadw mewn cysylltiad â’r Weithrediaeth). Hefyd, cynhelir diwrnodau cwrdd i ffwrdd gyda’r Bwrdd a’r Weithrediaeth i gefnogi cydweithredu a gweithio effeithiol.

Mae’r datganiad hwn yn gyson â’r arweiniad yng Nghod Llywodraethu Addysg Uwch y Pwyllgor Cadeiryddion Prifysgol (CUC), sy’n cynorthwyo cyrff llywodraethol i gyflawni safonau llywodraethu uchel ar draws eu sefydliad. Mae’r Cod yn arwain gwaith llywodraethu’r Brifysgol.

Dyddiad cytuno: Ebrill 2025 (Dyddiad adolygu: Ebrill 2026)